[{"text_idx": "#000000", "text": "Blog i fyfyrwyr Prifysgol Abertawe"}, {"text_idx": "#000001", "text": "Profwch sut beth yw hi i fyw ac astudio yn Abertawe"}, {"text_idx": "#000006", "text": "Fel y rhan fwyaf o fyfyrwyr prifysgol sy\u2019n mynd i ddysgu ar eu blwyddyn dramor, mae fy amserlen yn caniata\u0301u tipyn o amser rhydd i ddod i nabod yr ardal a rhannau eraill o\u2019r wlad. Gyda bod cymaint o amrywiaeth hinsawdd yma yn Chile, mae cryn dipyn i\u2019w weld, a falle dim cyfle i weld popeth ! Mae\u2019r stribyn hir a thenau o dir yn rhedeg yn syth lawr ochr orllewinol De America, yn sownd rhwng mynyddoedd yr Andes a\u2019r Mo\u0302r Tawel, gydag anialwch yr Atacama yn y gogledd a\u2019r de yn cyrraedd mor bell a\u0302 chapiau ia\u0302 Pegwn y De, sy\u2019n cael ei nabod fel Tierra del Fuego. Mae\u2019r amrywiaeth o dirwedd sydd rhwng y pegynau yma yn anhygoel, ac yn cynnwys bron pob math o dywydd tymheredd a bywyd gwyllt y gallwch chi feddwl amdanynt. Yn ogystal a\u0302 newid tirwedd, mae\u2019r bobl a\u2019u harferion yn newid o ardal i ardal, gydag amrywiaeth mawr mewn edrychiad, cymeriadau, dillad a bwyd, gan ddibynnu ar yr hyn sydd o\u2019u cwmpas ac ar gael iddynt. Mae\u2019n debyg y byddai\u2019n cymryd dros 68 awr i deithio o ogledd pellaf Chile i\u2019r de mewn car ar hyd y Ruta 5, anodd i ni Gymry ddychmygu yn dydy?!"}, {"text_idx": "#000007", "text": "Gan fod De America ochr arall y byd, fe ges i fanteisio ar bron tri mis o wyliau haf rhwng mis Rhagfyr a Mawrth, felly ffwrdd a fi gyda fy mag ar fy nghefn i weld beth arall oedd gan Dde America i\u2019w gynnig."}, {"text_idx": "#000008", "text": "Fe benderfynodd fy rhieni ddod i Chile i dreulio\u2019r Nadolig (a gadel fy mrawd druan!), felly fe ddechreuom ni trwy yrru i lawr i\u2019r carretera austral, ffordd sy\u2019n igamogamu rhwng y llynnoedd, mynyddoedd, llosgfynyddoedd, ynysoedd a rhewlifoedd rhyw 4 awr i\u2019r de o ble rwy\u2019n byw. Roedd y golygfeydd yn rhyfeddol, mynyddoedd enfawr a\u0302\u2019u capiau gwyn yn codi\u2019n serth o ymylau\u2019r tir a\u2019r mo\u0302r, llosgfynyddoedd yn mygu rownd pob cornel a\u2019r ffordd yn fwy a mwy diarffordd gyda phob milltir. Rhwng car a chychod, fe gyrhaeddom ni ynys Chiloe\u0301, ynys o dirwedd hynod a phensaerni\u0308aeth draddodiadol; mae\u2019n enwog am y Capeli lliwgar a thai ar stilts yn arnofio ar ddw\u0302r yr afon, a\u2019r pengwiniaid a morfilod sy\u2019n dod yno yn yr haf!"}, {"text_idx": "#000009", "text": "Ar o\u0302l Chiloe\u0301, hedfan i Santiago, a newid hinsawdd yn llwyr, o\u2019r de llaith i lwch a gwres y brifddinas. Treulio rhai diwrnodau yno ac mewn dinas gyfagos, Valparai\u0301so, yn dathlu\u2019r Nadolig a\u2019r flwyddyn newydd. Valparai\u0301so liwgar, swnllyd, ger porthladd rhyngwladol enfawr, ac yn llawn bwytai, graffiti, marchnadoedd a pharti\u0308on \u2013 dinas anhygoel."}, {"text_idx": "#000010", "text": "Ffarwelio a\u0302\u2019m rhieni, a chroesawi fy ffrind Hannah, a hedfanodd i gwrdd a\u0302 fi ar ddiwedd Rhagfyr er mwyn teithio gyda\u2019n gilydd \u2013 tipyn saffach a lot o hwyl! Rhaid cyfadde\u2019 fod gweld gwynebau cyfarwydd yn fwy gwerthfawr fyth gyda bod mor bell o adre. Felly off a ni, lan trwy ogledd Chile, yn anelu am anialwch yr Atacama."}, {"text_idx": "#000011", "text": "Ar o\u0302l tridiau yna, yn ymweld a\u0302\u2019r ardal a\u2019i atyniadau, fel la Valle de la Luna, dod i arfer a\u0302 gwres sych yr anialwch, a diwrnod o \u2018sandboarding\u2019, fe benderfynom ni deithio draw dros y ffin i Folivia."}, {"text_idx": "#000012", "text": "Taith 3 diwrnod mewn car dros anialwch, mwd, mynyddoedd, heibio llynnoedd a fflamingos, a chroesi\u2019r Salar de Uyuni enwog wrth gyrraedd Bolivia (sydd fwy neu lai yn ddarn enfawr o halen, 11,000km2 o faint, yn ne-orllewin Bolivia) \u2013 am brofiad! Golygfeydd trawiadol, fydda i byth yn eu hanghofio, a do, fe dynnais i gannoedd o luniau!"}, {"text_idx": "#000013", "text": "Fe dreuliom ni bythefnos yn symud o le i le ym Molivia, mewn hen fysiau, yn cael ein rhyfeddu dro ar o\u0302l tro gan y tlodi, bywyd caled a\u2019r amodau byw roedd llawer o\u2019r bobl yn diodde\u2019. Llawer yn byw heb y pethau symlaf, fel dw\u0302r gla\u0302n, trydan, addysg.."}, {"text_idx": "#000015", "text": "O Folivia i\u2019r Ariannin, neu Buenos Aires i fod yn fwy sbesiffig: dinas enfawr, brysur, chwyslyd ac Ewropeaidd iawn ei golwg, a\u2019r bobl yn llawer mwy allblyg na Chile a Bolivia. Mae\u2019n bosib iawn bod ni wedi dewis amser hollol anghywir y flwyddyn i ymweld a\u0302 Buenos Aires, gan fod y ddinas mor boeth ei bod hi\u2019n anodd gwneud unrhywbeth heb chwysu a gorffen y dydd mewn mess chwyslyd dryslyd, ond ta waeth \u2013 lot o hwyl yn dilyn ein trwynau trwy ardaloedd amrywiol y ddinas, o\u2019r rhannau crand i\u2019r porthladd hanesyddol bywiog."}, {"text_idx": "#000017", "text": "Ar ddiwedd mis Ionawr, fe benderfynom gymryd llong o Buenos Aires i Uruguay; gwlad fach yng nghornel uchaf yr Ariannin ar fo\u0302r yr Iwerydd. Penderfynu mynd fwy na dim gan fod hon yn un wlad nad oeddem ni\u2019n gwybod braidd dim amdani, heblaw bod traethau gwyn a thonnau da (atyniad i\u2019r ddwy ohonom ni sy\u2019n syrffio). Ac yn wir, dyma ddaethom ni ar ei draws! Tair wythnos yn crwydro lan yr arfordir o draeth i draeth, yn yr haul, cwrdd a\u0302 ffrindiau newydd a phobl ffein y wlad, syrffio, partio, mwynhau gwlad naturiol brydferth."}, {"text_idx": "#000018", "text": "Gwers Uruguay: Buenas olas, buena onda."}, {"text_idx": "#000019", "text": "Gyda diwedd mis Chwefror yn frysiog agosa\u0301u, a dyddiad Carnaval Brasil yn gyfagos, fe gymeron ni fws i ogledd Uruguay i Chuy; tre ar ffin Uruguay a Brasil, gyda\u2019r ffin yn llythrennol yn rhedeg drwy\u2019r canol, un ochr stryd yn siarad Sbaeneg a\u2019r siopau yn trin pesos (arian Uruguay), a\u2019r ochr arall yn siarad portiwgeaidd a phopeth mewn prisiau reales (arian Brasil), crazy!"}, {"text_idx": "#000020", "text": "Ein stop cyntaf oedd Rio de Janeiro, ar fws oedd fod i gymryd 18 awr. Gyda bod hi\u2019n benwythnos Carnaval ym Mrasil, ac mai Rio de Janeiro yn ganolbwynt i lawer o\u2019r digwyddiadau a\u2019r dathlu, a phob dyn a dynes yn anelu am y ddinas yr un pryd a ni, roedd cryn dipyn o draffig ar y ffyrdd, a\u2019r bws chwyslyd yn cropian yn araf am 29 awr lan y draffordd, cyn i ni gyrraedd o\u2019r diwedd."}, {"text_idx": "#000021", "text": "Ond er y daith braidd yn hunllefus, roedd y 5 diwrnod canlynol o barti\u0308on ar y stryd, dawnsio, cerddoriaeth, gwisgoedd lliwgar (ac ond ychydig iawn o gwsg), yn ogystal a\u0302 thraethau sy\u2019n fwy prydferth nag unrhyw gerdyn post, i gyd werth y daith hir yna!"}, {"text_idx": "#000022", "text": "Gwers Brasil: Mae\u2019n fwy na mae\u2019n edrych ar y map!"}, {"text_idx": "#000023", "text": "Felly dyna rai o fy hanesion dros y misoedd diwethaf. Dwi no\u0302l yn gweithio yn Chile erbyn hyn, ac mae\u2019r gaeaf yn dechrau cau mewn arnom ni, felly mae\u2019n neis cofio\u2019r dyddiau dreuliais i mewn llefydd mwy trofannol dros yr haf, y bobl des i i\u2019w nabod a\u2019r holl brofiadau newydd ges i ar y cyfandir enfawr \u2018ma!"}, {"text_idx": "#000026", "text": "The study abroad year \u2013 why you should travel while you study!"}, {"text_idx": "#000028", "text": "College of Arts and Humanities\ncollege of human and health sciences"}]